অবশেষে বিহারের পরীক্ষা কেলেঙ্কারি নিয়ে মুখ খুললেন মুখ্যমন্ত্রী নীতীশ কুমার। রাজ্যের শিক্ষামন্ত্রী অশোক চৌধুরীকে পাশে বসিয়ে সোমবার তিনি বলেন, ‘‘সমাজে বিভিন্ন ধরনের ‘নটবরলাল’ রয়েছে। শিক্ষা ক্ষেত্রে কেমন ধরনের সব লোকেরা রয়েছেন এই ঘটনায় তা সামনে এসেছে।’’ তবে এই ঘটনায় সকলকে হতাশ না হতে অনুরোধ করেছেন নীতীশ। তাঁর মতে, ‘‘এমন ধরনের কাজ যারা করে তাদের বিরুদ্ধে আমাদের লড়াই চলতেই থাকবে। কিছুতেই রাজ্যের নাম খারাপ হতে দেব না।’’ উচ্চ মাধ্যমিক পরীক্ষা কেলেঙ্কারির অভিযোগের তদন্ত করছে বিহার পুলিশ। বৈশালীর বিষুণ রায় কলেজের ছাত্রছাত্রীদের বিরুদ্ধে জালিয়াতির অভিযোগ উঠেছে। কলেজের অধ্যক্ষ বাচ্চাপ্রসাদ-সহ বেশ কয়েক জনকে গ্রেফতার করা হয়েছে।